S-282/2017

Mál þetta, sem dómtekið var í fyrradag, var höfðað með ákæru útgefinni af lögreglustjóranum á Suðurnesjum 31. júlí síðastliðinn, á hendur G-kk-þgf Þ-kk-þgf H-kk-þgf, kt. 000000-0000, Sólvöllum 10 í Grindavík, „fyrir umferðarlagabrot með því að hafa, laugardaginn 8. apríl 2017, ekið bifreiðinni [...] um Naustabraut, Akureyri, sviptur ökurétti og undir áhrifum ávana- og fíkniefna og þannig óhæfur til að stjórna bifreiðinni örugglega (í blóði mældist amfetamín 130 ng/ml)“ og að hafa þannig brotið gegn 1. mgr., sbr. 2. mgr. 45. gr. a. og 1. mgr. 48. umferðarlaga nr. 50/1987, sbr. 1. mgr. 100. gr. sömu laga.

Í ákæru er þess krafist að ákærði verði dæmdur til refsingar, greiðslu alls sakarkostnaðar og sviptingar ökuréttar, samkvæmt 101. og 102. gr. umferðarlaga nr. 50/1987, sbr. 25. gr. laga nr. 44/1993 og 18. gr. laga nr. 66/2006..

Um málsatvik er skírskotað til framangreindrar ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Ákærði krefst vægustu refsingar sem lög leyfa og þá gerir skipaður verjandi hans kröfu um hæfilega þóknun sér til handa. Að sögn hefur ákærði nú hætt neyslu og afbrotum og er í fastri vinnu. Ekki hafa verið bornar brigður á þá frásögn af hálfu ákæruvaldsins.

Ákærði er fæddur [...] og á samkvæmt sakavottorði að baki sakaferil sem nær aftur til ársins 2013, en þar af hafa eftirgreind tilvik þar sem hann hefur sætt refsingu fyrir að aka undir áhrifum ávana- og fíkniefna og sviptur ökurétti, áhrif við ákvörðun refsingar nú. Með dómi 15. nóvember 2013 var hann dæmdur til greiðslu sektar og tímabundinnar ökuréttarsviptingar, fyrir að aka undir áhrifum ávana- og fíkniefna, en brotið viðhafði hann 20. maí sama ár, þá átján ára gamall. Með þremur sáttum hjá lögreglustjóra 15. september 2014 samþykkti hann svo greiðslur sekta og tímabundnar ökuréttarsviptingar vegna umferðarlagabrota, þar á meðal fyrir að aka tvívegis sviptur ökurétti, í fyrra tilvikinu á árinu 2013 og í hinu síðara árið 2014. Með dómi 21. nóvember á síðasta ári var hann dæmdur til greiðslu sektar vegna umferðarlagabrota, þar á meðal fyrir að aka sviptur ökurétti 8. ágúst það ár. Með dómi 30. nóvember sama ár var hann dæmdur til greiðslu sektar og í 45 daga fangelsi, skilorðsbundið til tveggja ára, fyrir ýmis afbrot, þar á meðal fyrir að hafa 5. febrúar það ár og í þrígang á árinu 2015 ekið sviptur ökurétti. Hann samþykkti sektargreiðslu með viðurlagaákvörðun 6. janúar á þessu ári, vegna sviptingarakstursbrota sem hann framdi 17. apríl og 27. maí á síðasta ári, en með viðurlagaákvörðuninni var honum gerður hegningarauki og skilorðsdómurinn frá 30. nóvember 2016 látinn haldast. Með dómi 2. mars síðastliðinn var hann dæmdur í 75 daga fangelsi, þar af 45 daga skilorðsbundið í tvö ár, fyrir að aka sviptur ökurétti 27. nóvember á síðasta ári. Með þeim dómi var honum gerður hegningarauki við dóminn frá 30. nóvember síðasta ár og var refsing þess dóms tekin upp og ákærða gerð refsing í einu lagi á grundvelli 60. gr. almennra hegningarlaga nr. 19/1940. Síðast var hann með dómi 8. júní síðastliðinn dæmdur í 75 daga fangelsi, þar af 45 daga skilorðsbundið í tvö ár, fyrir að aka tvívegis sviptur ökurétti, 1. og 20. febrúar á þessu ári, þar af í síðara tilvikinu einnig á bifreið með röngum skráningarmerkjum. Með þeim dómi var honum gerður hegningarauki við dóminn frá 2. mars á þessu ári og var refsing þess dóms tekin upp og ákærða gerð refsing í einu lagi á grundvelli 60. gr. almennra hegningarlaga nr. 19/1940.

Brot ákærða í máli þessu, framdi hann 8. apríl á þessu ári, fyrir uppsögu dómsins 8. júní síðastliðinn og ber því að gera honum hegningarauka við þann dóm og á grundvelli 60. gr. almennra hegningarlaga nr. 19/1940, er skilorðsbundni hluti refsingar þess dóms tekinn upp og ákærða gerð refsing í einu lagi, sbr. 78. gr. þeirra laga. Samkvæmt því og að öðru framangreindu virtu, þykir refsing hans, eins og hér hagar til, hæfilega ákveðin fangelsi í þrjá mánuði og þá refsingu þykir mega skilorðsbinda að hluta, á þann veg að 45 dagar hennar skulu falla niður að liðnum tveimur árum frá dómsuppsögu, haldi ákærði almennt skilorð 57. gr. almennra hegningarlaga.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt, frá birtingu dóms þessa að telja.

Á grundvelli 1. mgr. 218. gr. laga nr. 88/2008 er ákærði dæmdur til að greiða sakarkostnað málsins. Sá kostnaður er vegna rannsóknaraðgerða lögreglu og þóknunar verjanda ákærða, V-kk-ef H-kk-ef V-kk-ef hæstaréttarlögmanns. Kostnaður vegna rannsóknaraðgerða nemur í heild 106.849 krónum og þá þykir þóknun verjandans hæfilega ákveðin 84.320 krónur, að meðtöldum virðisaukaskatti.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð :

Ákærði, G-kk-nf Þ-kk-nf H-kk-nf, sæti fangelsi í þrjá mánuði, en fresta skal fullnustu 45 daga refsingarinnar og falli sá hluti hennar niður að liðnum tveimur árum frá dómsuppsögu, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt, frá birtingu dóms þessa að telja.

Ákærði greiði 191.169 krónur í sakarkostnað, þar með talda þóknun skipaðs verjanda síns, V-kk-ef H-kk-ef V-kk-ef hæstaréttarlögmanns, 84.320 krónur.

H-kk-nf Þ-kk-nf